《贺新郎 其三 为归悬弓纳姬作》
清代·董俞

孰为归生老。看翛然乌巾鹤氅，风姿犹好。偏喜镜台容易觅，扇底嫣然一笑。

况才比、温郎还妙。架上彩毫应秃尽，须另寻、银管青螺扫。

知长夜，被花恼。

莫嗤秋燕同潦倒。问平生、容成秘术，些些可晓。种玉仙缘天付与，消受翠鬟娇小。

真妒杀、鹊桥天表。但得茂陵人似玉，任白头、大妇贻诗诮。

诧掌上，明珠耀。

作者简介：清江苏华亭人，字苍水，号樗亭。董含弟。顺治十七年举人。康熙十八年举博学鸿词，未中。诗文与含齐名，时称“二董”。著有《樗亭集》、《浮湘集》、《度岭集》。